SL Uradni list Evropske unije C 228/18

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 228/07)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„VŠESTARSKÁ CIBULE“

ES št.: CZ/PDO/005/0437/23.11.2004

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Úřad průmyslového vlastnictví Naslov: Antonína Čermáka 2a CZ-160 68 Praha 6 Telefon: (420) 220 383 111 Telefaks: (420) 224 324 718 E-naslov: posta@upv.cz

2. Vlagatelj:

Naziv: Zemědělské družstvo Všestary Naslov: Rozběřice 18 CZ-503 12 Všestary Telefon: (420) 495 458 113 Telefaks: (420) 495 458 113 E-naslov: sekretariat@vsestary.cz Sestava: proizvajalci/predelovalci ( X ) drugo ( )

Ta vloga pomeni odstopanje od člena 5(1) Uredbe Sveta (ES) št. 510/2006, ker je na tem območju le en proizvajalec – zadruga oziroma združenje več lastnikov. Zahteve, ki so določene v členu 2 Uredbe Komisije (ES) št. 1898/2006, so izpolnjene.

3. Vrsta proizvoda:

Skupina 1.6. – Čebula

4. Specifikacija:

(povzetek zahtev v skladu s členom 4(2) Uredbe ES št. 510/2006)

4.1. Ime: „Všestarská cibule“

4.2. Opis: Oblika: okrogla ali jajčasta oblika.

Videz: vsebina vsakega paketa je enaka; površina je sestavljena iz najmanj dveh plasti suhih luskolistov, ki pokrivata mesnate plasti trdne čebule. Luskolisti ne smejo biti vlažni ali plesnivi in na čebuli ne smejo biti vidni znaki napada škodljivcev ali bolezni.

Barva: luskolisti so zlato rumene barve (ne smejo biti temno rjave), meso pa je bele ali zelenkasto bele barve.

Okus: značilen za čebulo, nežen, sladek; pekočina je odvisna od sorte.

Vonj: sladek, za čebulo značilen oster vonj.

Sorte gojenih čebul „Všestarská cibule“: radar, armstrong, hyskin, sedona, hybelle, sturon, baldito, narvito, canto, takmar, takstar, wellington, viktory, profit, festival.

4.3. Geografsko območje: Občine Všestary in okolica, skupaj z občinami Bříza, Rosnice, Světí, Rozběřice, Neděliště, Sendražice, Máslojedy, Čístěves, Horní Dohnalice, Střezetice in Probluz v Kralovehraškem okraju v Češki republiki.

4.4. Dokazilo o poreklu: Navedena so območja proizvodnje, skladišča in posode za shranjevanje ter datum pošiljke in embaliranja. Vodi se seznam kupcev. Tako je mogoče nedvoumno izslediti vsako pošiljko ter jih med seboj razlikovati. Čebule se sortirajo, skladiščijo in embalirajo na opredeljenem območju in se zato ne morejo pomešati s čebulami, ki so proizvedene drugje.

Inšpektor, ki ga določi proizvajalec, preveri skladnost s specifikacijami, pri čemer se osredotoča zlasti na kakovost sadik, surovin, pridelovalnih postopkov (urniki, količine organskih gnojil, uporaba gnojil) in pogoje skladiščenja. Videz, kakovost, embaliranje, sortiranje in velikost čebule se dnevno preverjajo. Eno glavnih meril je to, ali je čebula poškodovana, vlažna, plesniva in ali je začela gniti pri vratu. V skladiščnem prostoru se preverjata zlasti temperatura in stopnja vlažnosti. Rezultati preverjanja se zapišejo v kontrolno knjigo, ki se hrani med dokumentacijo. Preverjajo se zlasti naslednje kritične točke: prevzem pobrane čebule in začetek skladiščenja, pregled na tekočem traku – preverjanje stanja čebule in odstranjevanje nečistoč, skladiščenje in sušenje čebule, prevoz do mesta razvrščanja, razvrščanje, določanje velikosti, embaliranje in označevanje, pakiranje, odpošiljanje in prevoz. S preverjanjem se ugotovi morebitna okužba z mikroorganizmi, kemičnimi snovmi (mikotoksini, težkimi kovinami) ali z mehanskimi nečistočami (kamni, zemlja) ter se ugotovijo navzočnost škodljivcev ali olja, neustrezne čebule, ki jih je treba odstraniti, okužena embalaža in namrznjenost. Postopek razvrščanja, embaliranja in distribucije ima certifikat HACCP.

Vremenske razmere potrdi češki hidrometeorološki inštitut. Analize zemlje in čebule potekajo v akreditiranih zunanjih laboratorijih. Skladnost s specifikacijami, kakovostjo, zakoni, uredbami in standardi preverjajo nadrejeni nadzorni organi (Státní zemědělská a potravinářská inspekce, glej točko 4.7.) v skladu z nadzornim načrtom pristojnega inšpektorata.

4.5. Metoda pridobivanja: Čebula „Všestarská cibule“ se prideluje iz hibridnega semena visoke kakovosti in potrjenih sadik.

Postopek, ki se uporablja za proizvodnjo čebule Všestarská „cibule“: zemlja se pripravi na ekološki način; jeseni se jo temeljito preorje; zemlja se jeseni pripravi na sajenje; poseje se zimska čebula; zemlja se spomladi pripravi pred setvijo in sajenjem; posadijo se sadike in posejejo semena; zalivajo se po potrebi; plevel se odstrani; uporabijo se dušikova gnojila; če je potrebno, se tudi v obdobju rasti ukrepa proti plevelu, boleznim in škodljivcem; čebulam se odstrani zgornji del, nato se poberejo iz zemlje, ko so suhe, se zberejo in spravijo v skladišče; nato se pregledajo, nečistosti se odstranijo na tekočem traku; nato se sušijo in zračijo; čebule se razvrstijo po velikosti; čebule se zavijejo v mrežice (po 3, 5, 10, 15, 20 ali 25 kg), kot zahteva stranka, ali se v razsutem stanju dajo v posode za 10, 15, 20 ali 25 kg ali po dogovoru v drugih količinah; nato se označijo in odpravijo.

Sodobno skladišče, ki je dovolj suho in prezračeno, omogoča, da je čebula skladiščena 10 mesecev, pri čemer ohranja odlično kakovost.

Skladiščenje in embaliranje je treba opraviti na opredeljenem območju. Tako se preprečijo poškodbe čebule med prevozom. Ta pristop prav tako zagotavlja, da se čebule ne mešajo s čebulami, proizvedenimi drugje. Ta usklajeni način pridelave, skladiščenja in embaliranja na enem mestu onemogoča kvarjenje čebule. Z opredeljenega območja se kot končni proizvod razpošilja z označbo „Všestarská cibule“.

4.6. Povezava:

Lastnosti, povezava

Čebula „Všestarská cibule“ ima štiri osnovne pozitivne lastnosti, ki so povezane z okoljem in pridelovalno metodo. Enkratnost čebule „Všestarská cibule“ izhaja iz:

— ravnotežja med hranilnimi parametri;

— visoke vsebnosti železa;

— zelo visoke vsebnosti vitamina B3 (niacin);

— nenavzočnosti ali nizke vsebnosti škodljivih snovi.

Hranilni parametri – ravnotežje

Večina hranilnih parametrov čebule „Všestarská cibule“ (sestave snovi, minerali, vitamini) je uravnoteženih, brez skrajnih vrednosti in ustrezajo pričakovanim ugodnim lastnostim čebule. Vsebujejo na primer kalij, fosfor ter vitamine B1, B2 in B6.

Visoka vsebnost železa

Čebula „Všestarská cibule“ vsebuje veliko železa. Glede na nacionalno bazo podatkov hranilnih vrednosti ameriškega ministrstva za kmetijstvo (USDA) je vsebnost železa v čebuli 2,1 mg/kg, medtem ko je v čebuli „Všestarská cibule“ 2,55 mg/kg, kar je približno za 25 % več.

Zelo visoka vsebnost vitamina B3 (niacin)

Vsebnost vitamina B3 (niacin) v čebuli „Všestarská cibule“ je zelo visoka. Glede na nacionalno bazo podatkov hranilnih vrednosti ameriškega ministrstva za kmetijstvo (USDA) je vsebnost niacina v čebuli 0,116 mg/100 g, medtem ko je v čebuli „Všestarská cibule“ 208 mg/100 g, kar je približno dvakrat več.

Nenavzočnost, nizka ali zelo nizka vsebnost škodljivih snovi

Nenavzočnost, nizka ali zelo nizka raven škodljivih snovi je pomembna značilnost čebule „Všestarská cibule“. Vsebnost kadmija (Cd) v čebuli „Všestarská cibule“ je na primer nižja od 0,03 mg/kg v primerjavi s standardom 0,05 mg/kg. Vsebnost nitratov (NO3) v čebuli „Všestarská cibule“ znaša 29 mg/kg v primerjavi s standardom 1 000 mg/kg. Čebula „Všestarská cibule“ je bila preskušena na več škodljivih snovi in v vseh primerih ustreza standardom.

Lastnosti, povezava, okolje, proizvodnja

Zgoraj omenjene pozitivne lastnosti so povezane z okoljem in zlasti z naslednjimi kategorijami dejavnikov:

— naravne razmere;

— zgodovina proizvodnje;

— prijazna pridelava;

— ustrezna obdelava po pobiranju.

Naravne razmere

Med naravne razmere na območjih proizvodnje štejemo pokrajino, zemljo in podnebje. Osnovne naravne razmere na opredeljenem območju so zelo dobre za pridelavo čebule.

Pokrajina: Nadmorska višina mesta Všestary je 256 m, pridelovalna zemljišča pa so na višini 245-320 m. Pokrajina je torej precej nizko ležeča z veliko sonca. Relief pokrajine je rahlo razgiban in večina površin je ravnih ali rahlo strmih. Značilnosti pokrajine omogočajo dobro ohranjaje vlažnosti v zemlji. Zajema široko dolino, odprto proti jugu, kjer so rodovitne plasti zemlje, ki jih ustvarja reka Laba.

Zemlja: Lokalna zemlja je sestavljena iz kvartarnih usedlin. Najstarejše kamnine so iz kredne formacije, ki se na tem področju pojavi v obliki laporja. Vendar so vse plasti laporja debelo pokrite z rečnimi naplavinami. Rečne naplavine so trdna podlaga, ki pokrivajo celotno območje. Na teh rečnih naplavinah so se kot rezultat številnih dejavnikov za nastanek zemlje razvile zlasti naslednje izvorne vrste zemlje: rahlo glinasta rjava zemlja in črna zemlja. Zemlja na opredeljenem območju ustreza najboljšim razmeram za pridelavo čebule – je topla, globoka, vlažna in bogata s humusom in hranili, reakcija pH pa je nevtralna. Na visoko vsebnost humusa ravno tako vpliva pridelovanje in kolobarjenje.

Glede na vsebnost mineralov in pH je zemlja zelo primerna za pridelavo čebule. Analiziranih je bilo na ducate vzorcev zemlje iz devetih zemljišč in določena je bila vsebnost mineralov (Ca, Mg, K, P) ter pH. Vsi rezultati laboratorijskih analiz so pokazali, da je lokalna zemlja ustrezna za pridelavo čebule „Všestarská cibule“.

Podnebje: Območje ima ugodne vremenske razmere.

Temperature so blage in sorazmerno nespremenljive, povprečna mesečna temperatura je 6,9 °C, ki se v sezoni rasti, in sicer od aprila do septembra, dvigne na 13,4 °C.

Povprečne mesečne padavine so 48 mm in se ne spreminjajo bistveno. Povprečne mesečne padavine so na opredeljenem območju nekoliko nižje v primerjavi s Češko kot celoto. V sezoni rasti pade 437 mm padavin, od tega največ junija (86 mm), julija (83 mm) in avgusta (84 mm).

Zmerni vetrovi, ki pihajo iz vseh smeri na tem območju, prispevajo k blagim temperaturam in zagotavljajo ustrezne količine padavin, ki se ne spreminjajo bistveno, ter zračenje zemlje. Hkrati pa ni močnih vetrov, ki bi povzročili pretirano izsušitev podeželja.

Blago podnebje z manjšimi spremembami in manj padavinami v sezoni rasti čebule ponuja ugodne podnebne razmere za pridelavo čebule na opredeljenem območju. Najpomembnejša prednost čebule „Všestarská cibule“ je ta, da nanjo zelo malo vplivajo mesečne ali letne spremembe v padavinah. Okoljske razmere (pokrajina, podnebje in zemlja) pomagajo ohraniti ustrezno vlažnost tal celo takrat, ko je v kateri sezoni ali letu malo padavin. Pomanjkanje padavin ne vpliva na kakovost ali količino pridelane čebule. V drugi polovici sezone rasti je za čebulo ugodnejša bolj suha zemlja. Glede na naravne razmere morajo proizvajalci dodatno namakati le v primeru zelo suhega vremena.

Zgodovina proizvodnje

Proizvodnja čebule ima na opredeljenem območju že dolgo tradicijo. Obsežno proizvodnjo čebule v Višestaryju je leta 1964 začela skupina vodij takratne zadruge, pri čemer so upoštevali dobro rodovitnost zemlje, ugodno nadmorsko višino in gradnjo novega namakalnega sistema vzdolž reke Labe. Po letih proizvodnje čebule „Všestarská cibule“ so zadruga, njeni člani in delavci razvili postopke, ki so najustreznejši za proizvodnjo čebule na opredeljenem območju in jih uporabljajo že dalj časa. Tradicija proizvodnje zelo kakovostne čebule se nadaljuje vse do danes in obeta veliko tudi v prihodnosti.

Sedanji proizvajalec je zadruga s 112 člani.

Prijazna pridelava

Eden od poglavitnih pogojev za pridobitev končnih lastnosti čebule „Všestarská cibule“ je prijazna pridelava. Uporaba gnojila je odvisna od analize zemlje. Zemlja se tako ne izčrpa in ohrani se „stara zmogljivost zemlje“. Mehansko nežna obdelava zemlje je zelo pomembna. Stroj za raztrositev gnojil Terragator se je izkazal za ustrezno sredstvo za uporabo gnojil. Ta oprema na eni strani omogoča natančno raztrositev gnojil, na drugi strani pa ne zgošča zemlje (uporaba stroja za raztrositev gnojila Terragator ni nujen pogoj za proizvodnjo čebule „Všestarská cibule“, vendar gnojenje prispeva h kakovosti). To močno vpliva na prepustnost zemlje, vsrkavanje hranil in s tem tudi na rodovitnost tal. Zemlja ni poškodovana, podlaga zemlje ni trdna, tako da lahko korenine rastlin prodrejo globje v zemljo in rastlina lahko vsrka hranila celo iz substrata. Na ta način se zemlja ohrani v odličnem stanju. Da se kar najmanj škoduje okolju, se uporabljajo ekološka gnojila, kolikor je to možno, zlasti koncentrirane droži in gnojila, pripravljena s kompostiranem s pretokom zraka, npr. biogenega tipa.

Ustrezna obdelava po pobiranju

Čebulo se pobira v suhem vremenu, da se pobrana čebula lahko suši kar na polju. Čebulo se ustrezno pobere in prenese v bližnje skladišče proizvajalca. V skladišču se embalira in dostavi kupcem.

Z ustrezno obdelavo po pobiranju (glej 4.5), skladiščenjem in embaliranjem čebula „Všestarská cibule“ ohranja svoje naravne lastnosti, ki jih je pridobila v naravnem okolju na polju in s prijazno pridelavo. Zmanjšanje razdalje in časa za prevoz pobrane čebule do skladišča in embaliranje čebule tako rekoč v skladišču zmanjšata možnost za mehanske poškodbe in gnitje.

Proizvajalec ima dobro razvit sistem HACCP, ki v veliki meri odpravi nastajanje poškodb na čebuli, okužbe (nečistoče) in gnitje med obdelavo po pobiranju. Glej tudi točko 4.4 Dokazilo o poreklu.

Nagrade

Sorta festival „Všestarská cibule“ je leta 2002 dobila nagrado za najboljši kultivar leta na razstavi sadja, zelenjave in dreves iz drevesnic v Olomucu.

Številka vpisa v register označb porekla Češke republike je 181, datum registracije pa 14. februar 2002.

Povezava – sklep

Zgoraj je navedeno, da na značilnost čebule „Všestarská cibule“ vplivajo območje in postopki proizvodnje. Zlasti analize zemlje, ki večinoma kažejo dobre in visoke rezultate glede vsebnosti mineralov v zemlji, so neposredno povezane z vsebnostjo mineralov in vitaminov v čebuli „Všestarská cibule“. Ta v primerjavi z običajnimi čebulami vsebuje veliko kalija in fosforja ter železa in vitamina B3.

4.7. Nadzorni organ:

Naziv: Státní zemědělská a potravinářská inspekce, Inspektorát v Hradci Králové Naslov: Březhradská 182 CZ-503 32 Hradec Králové Telefon: (420) 495 454 110 Telefaks: (420) 495 532 518 E-naslov: hradec@szpi.gov.cz

4.8. Označevanje: –